b'\n_START_ARTICLE_\nVladislav Kor\xc5\xbeets\n_START_PARAGRAPH_\nVladislav Kor\xc5\xbeets (s\xc3\xbcndinud 9. septembril 1951 Krasnojarski krais Partizanskoje k\xc3\xbclas) on eesti kirjanik ja ajakirjanik.\n_START_SECTION_\nElu\n_START_PARAGRAPH_\nKor\xc5\xbeets s\xc3\xbcndis Eesti ja Poola p\xc3\xa4ritolu vanemate lapsena Siberis._NEWLINE_P\xc3\xa4rast Eesti taasiseseisvumist ja NSV Liidu lagunemist j\xc3\xa4i Kor\xc5\xbeets kodakondsuseta. 2006. aastal taotles ta Eesti kodakondsust ja sai selle 2007. aastal.\n_START_SECTION_\nHaridus\n_START_PARAGRAPH_\nKor\xc5\xbeets \xc3\xb5ppis Tallinna 44. Keskkoolis, Tallinna Kaug\xc3\xb5ppe Keskkoolis (1970) ning Ehitus- ja Mehaanikatehnikumis; l\xc3\xb5petas 1974 Tallinna Pedagoogilise Instituudi matemaatika\xc3\xb5petajana.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nTema esimene humoresk avaldati 1974. aastal Noorte H\xc3\xa4\xc3\xa4les. Aastatel 1976\xe2\x80\x931995 t\xc3\xb6\xc3\xb6tas ta ajakirjas Pikker, 1992\xe2\x80\x931995 oli selle toimetaja._NEWLINE_Lisaks humoreskidele on ta kirjutanud estraadipalu, n\xc3\xa4idendeid nii lastele kui ka t\xc3\xa4iskasvanutele, kuuldem\xc3\xa4nge, stsenaariume ja laulus\xc3\xb5nu. Kor\xc5\xbeets on ka ise estraadil esinenud. Ta on Eesti Kirjanike Liidu liige._NEWLINE_Vladislav Kor\xc5\xbeets on kirglik kalamees ning tuntud nii loodushoiu, kalap\xc3\xbc\xc3\xbcgi kui ka kalatoitude populariseerijana. Ta on 2008. aasta jaanuaris asutatud huvikalastajate \xc3\xbchenduse Koos Kalale juhatuse esimees. 2002. aastani oli Kor\xc5\xbeets ajakirja Kalastaja peatoimetaja._NEWLINE_Kor\xc5\xbeetsil oli lapsena roll filmis "Viini postmark". Ta oli aastaid Eesti Televisiooni keskkonnasaate "Osoon" saatejuht._NEWLINE_Vladislav Kor\xc5\xbeets on Harri Lehiste Kodanik M\xc3\xa4nnikese lugude nimitegelase protot\xc3\xbc\xc3\xbcp.'